
V-am promis ieri seară, că dacă Domnul va îngădui, azi voi vorbi despre tema „Scrisul de mână pe perete”. Este o temă care ne vorbeşte foarte puternic. Am putea vorbi săptămâni întregi despre această temă şi de-abia dacă am atinge suprafaţa ei. Dar în această seară voi încerca, cu ajutorul Duhului Sfânt, să prezint unele lucruri despre această temă. 

Acum, doresc să citesc din Daniel capitolul 5, versetul 25: „Iată însă scrierea care a fost scrisă: «Numărat, numărat, cântărit şi împărţit!»”. Domnul să adauge binecuvântările Sale la citire.

Aş dori să întreb, dacă fratele nostru doreşte să închidă acest reflector. Îmi bate direct în faţă. Mulţumesc frumos. Eu nu-i pot vedea pe cei din sală. Dacă vorbesc cu cineva, aş dori să-l privesc în faţă. Este un contact mai personal cu oamenii. 

Ne încredem în Domnul nostru în seara aceasta, în timp ce încerc să vorbesc despre această temă. Ştiu că este un subiect important. Este o temă evanghelistică şi nu una pentru vindecare divină. Dar este pentru cea mai importantă vindecare divină de care avem nevoie. Cel mai bolnav trup pe care îl cunosc eu în astă seară pe acest pământ este trupul duhovnicesc al Domnului nostru Isus. Este aşa de rupt în bucăţi şi risipit încât într-adevăr are nevoie de vindecare divină.

Tema noastră din seara aceasta începe în Babilon. Babilonul a fost localizat în Valea Şinear. Mai întâi a fost numit „Poarta Lui Dumnezeu”, adică Babel. Mai târziu a fost numit Babilon, care înseamnă „încurcătură”. Babel apare la începutul Bibliei, în Geneza; apoi în mijlocul Bibliei în prorocul Daniel şi la sfârşit în ultima carte a Bibliei, Apocalipsa. Dacă este de găsit peste tot în Biblie, atunci trebuie să existe şi astăzi. 

De asemenea, tot ce este astăzi pe pământ atât în lucrurile duhovniceşti cât şi în celelalte, precum Duhul lui Dumnezeu şi duhul diavolului - toate cultele şi tot ce avem noi astăzi în lume, ele au început în Geneza. Geneza înseamnă începutul. Şi toate acele lucruri, deşi sub alt nume şi în altă formă – dar este acelaşi duh – au început în Geneza. Este ca un copac care creşte şi toate ajung la punctul culminant la sfârşit, pentru marea judecată a lui Dumnezeu, când El va stabili toate lucrurile. Tot ce a avut un început va avea un sfârşit. Numai ceea ce nu a avut un început nu va avea nici un sfârşit. De aceea un creştin născut din nou nu are un sfârşit, pentru că are viaţă veşnică. Viaţa veşnică este o parte a vieţii lui Dumnezeu, căci Dumnezeu este veşnic.

Acelaşi cuvânt grecesc „Zoe”, care se referă la viaţa lui Dumnezeu, a fost folosit de Isus când El a spus: „Eu le dau viaţă veşnică”. Când un om este născut din nou din Dumnezeu, duhul lui a fost schimbat şi el devine o parte a lui Dumnezeu; el devine un fiu al lui Dumnezeu şi este tot atât de veşnic, precum Dumnezeu este veşnic, deoarece este o parte din Dumnezeu, prin naşterea sa duhovnicească.

Babilonul a fost întemeiat de un om foarte rău. pe nume Nimrod, fiul lui Ham. Atunci Babilonul era capitala lumii. Când a fost întemeiată această cetate mare, toate celelalte cetăţi mai mici dimprejur trebuiau să-i plătească tribut. Şi dacă citiţi cărţile vechi de istorie, de exemplu „Cele două Babiloane” şi multe altele, veţi vedea că ei au avut tot felul de învăţături ciudate acolo. Era acolo o femeie – nu-mi amintesc acum numele ei – care găsea nişte rădăcini deosebite din pământ şi făcea din ele idoli. Se credea că acei idoli erau dumnezeii pe care i-a luat Iacov de la socrul lui – unii din acei dumnezei din rădăcini. Din acele doctrine s-au dezvoltat aceste culte pe care le vedem noi astăzi în lume. Dacă sunteţi atenţi la natura acelora şi dacă vă uitaţi la natura acestora din timpul nostru, veţi vedea că este aceeaşi natură.

Deci, Babilonul era acolo, în acea vale mare, fertilă, înconjurată şi irigată de râurile Eufrat şi Tigru. Era un mare centru al agriculturii. Babilonul era o cetate mare. Avea un perimetru de aproximativ 192 km; de fiecare parte avea 48 km lungime. Se spune că străzile din cetatea Babilonului aveau 61 m lăţime. Zidurile erau groase de 24 m şi ei puteau merge cu carul pe aceste ziduri. Chiar în centrul cetăţii era palatul, iar în palat era tronul. 

Prin mijlocul cetăţii curgea marele râu Eufrat. Dacă observaţi, este cetatea diavolului, pentru că ea a fost concepută după Cetatea lui Dumnezeu, unde curge Râul Vieţii înaintea tronului lui Dumnezeu. În această cetate erau mari grădini suspendate pe ziduri. 

Era o naţiune atât de mare şi puternică pe vremea aceea, încât a învins toată lumea cunoscută. Toată lumea plătea tribut acestei cetăţi. Erau cei mai înaintaţi în ştiinţă; aveau cele mai înalte evoluţii ştiinţifice. Aveau cele mai evoluate care, proiecte, cele mai puternice armuri şi cele mai bune metale. Erau deosebiţi de tot restul lumii. 
Atunci, pe vremea aceea, când a avut loc evenimentul despre care vorbim noi în această seară, împăratul Belșațar trăia înconjurat de aceste ziduri. Despre împăratul Belşaţar, Biblia spune că era fiul lui Nebucadneţar, dar de fapt acesta era bunicul lui. El l-a succedat pe Nebucadneţar la tronul împărăţiei. Mulţi dintre voi vă amintiţi că Nebucadneţar a fost începutul împărăţiilor Neamurilor, el a fost capul de aur din chipul pe care l-a văzut Daniel. El s-a suit la Ierusalim, la mulţi kilometri distanţă şi i-a luat prizonieri pe iudei, aducându-i în împărăţia lui. I-a făcut sclavi şi i-a folosit pe savanţi ş.a.m.d. Exact aşa a făcut şi Rusia când a venit în Germania; de aceea au obţinut ei bomba atomică, pentru că i-au luat pe savanţii germani. De aceea sunt ei atât de avansaţi astăzi, pentru că i-au luat prizonieri şi i-au dus acolo, în Rusia, căci ei nu aveau aceste posibilităţi tehnice. Dar au mers şi i-au luat, aşa cum a făcut-o Nebucadneţar cu iudeii. 

Vedem că în acel timp, era acolo un om neprihănit, pe nume Daniel, un profet al Domnului, care a fost luat atunci în robie. El a slujit ca un prinţ peste astrologi, înţelepţi, magi şi aşa mai departe, sub domnia împăratului Nebucadneţar. Şi acum, Belşaţar preluase conducerea. Belşaţar era un om foarte rău, căruia nu-i păsa de nimic. Toţi aceşti oameni din Babilon se simţeau într-o mare siguranţă după acele porţi închise, în spatele acelor ziduri înalte de 61 m şi groase de 24 m. Gândiţi-vă cât de în siguranţă trebuie să se fi simţit aceşti oameni în spatele acestor ziduri. Dar amintiţi-vă următorul lucru: indiferent câtă siguranţă v-ar da evoluţia ştiinţifică sau tehnică, Dumnezeu vă va găsi, dacă voi păcătuiţi. Există doar o singură siguranţă şi aceasta este în Isus Hristos. 

Ei se simţeau foarte importanţi, pentru că erau naţiunea conducătoare a lumii, o civilizaţie modernă tipică vremurilor noastre, America noastră deosebită. Şi eu sunt îngrijorat, căci mi-e teamă că noi avem aceeaşi atitudine pe care au avut-o ei atunci. Noi simţim că avem cei mai buni oameni de ştiinţă, cele mai bune arme, bombe atomice şi cele mai rapide avioane. Fiind naţiunea conducătoare a lumii, noi ne simţim cumva în siguranţă, dar fără Dumnezeu. 

Este un model foarte frumos şi Dumnezeu nu Se schimbă. Poziţia Lui faţă de păcat este aceeaşi astăzi, cum a fost atunci. Şi nu există nicio ascunzătoare aici jos pe pământ. Numai în Hristos sunteţi în siguranţă.

Şi în această mare cetate, ei se gândeau că nu există nicio posibilitate în această lume ca o armată să vină să-i cucerească. Cu zidurile înalte şi echipamentul lor modern, ei erau izolaţi şi în siguranţă faţă de lumea exterioară, dar cât de puţin ştiau ei că o naţiune păcătoasă, mezii şi perşii (care sunt hinduşii de acum din India), la mulţi kilometri distanţă, săpau o albie, ca să schimbe cursul Eufratului, pentru a putea să intre în cetate pe sub ziduri. 

Când ei s-au simţit în siguranţă – tot timpul se simţeau aşa –  atunci s-au predat unei vieţi de păcat. Se pare că atunci când omul ajunge în punctul în care se crede sigur pe sine, păcatul începe să-l înfășoare. Când biserica, naţiunea, individul, crede că nu mai are nevoie de vreun ajutor din afară, atunci păcatul începe să pătrundă înăuntru. Este adevărat. Şi observăm, de asemenea, că atunci când oamenii încep să aibă acel simţământ de superioritate, de obicei păcatul pătrunde înăuntru şi îi copleşeşte din toate părțile. 

Deci, când au închis porţile acelea, ei au crezut că sunt în siguranţă, dar Dumnezeu s-a uitat în jos, din cer. Păcatul este o ocară pentru fiecare naţiune. Mă întreb, în seara aceasta: la ce ne va folosi tot echipamentul nostru grozav, cu submarinele noastre atomice, cu avioanele noastre cu reacţie, care pot zbura cu sute de km/oră? Să nu uitaţi niciodată: păcatele voastre vă vor da de gol. 

Şi în acest timp ei au închis porţile, s-au gândit că pot să trăiască cum doresc, în chefuri, pentru că sunt siguri şi bine păziţi. Erau naţiunea conducătoare. Toate celelalte naţiuni se uitau la ei ca să capete ajutor pe bază ştiinţifică. Astfel, într-un asemenea timp, împăratul se gândea că se va distra de minune şi a stabilit o dată când să aibă loc un mare dans, sau cum am spune astăzi, un rock-and-roll modern. Astfel, a stabilit data, a invitat toate celebrităţile, pe toţi dintre soldaţi şi căpitani şi toate nevestele şi concubinele. O concubină este pur şi simplu o prostituată legală. 

Vedeţi voi cum omul, când se simte încrezător în sine, începe să se bălăcească în păcat? El a comandat cel mai bun lichior pe care-l putea găsi pentru această mare petrecere de rock-and-roll, pe care urma s-o aibă. El credea că era în siguranţă şi că nimic nu i-ar putea face vreun rău, deoarece se credea în siguranţă. El avea această mare petrecere într-una din grădinile din spatele palatului. Şi în timp ce erau toţi afară, în grădină, probabil că totul era decorat foarte frumos, cu tot felul de beteală atârnată, cu animatoare şi femei care să-i distreze pe soldaţi. Dacă aceea n-a fost ca o petrecere modernă de rock-and-roll din timpul nostru, atunci nu ştiu ce să mai zic. Exact aşa este. 

Totul era pregătit şi ei urmau să se distreze. Fără îndoială că au venit acolo şi femei căsătorite, care şi-au lăsat bărbaţii acasă, ca să îngrijească de copii, în timp ce ele veniseră să se distreze. Sigur că şi invers: vreo mamă lăsată singură cu un copil bolnav, în timp ce un soţ beat se distra. Eu pot să-i văd cum încep să bea şi cum se distrează. Îmi pot închipui cum a început să cânte orchestra şi tinerii adolescenţi dansau, iar soldaţii beţi le-au apucat pe femei sărutându-le şi aşezându-le pe scaune, strigând de bucurie – crezând că sunt în siguranţă. 

O, America! Dumnezeul care atunci S-a uitat în jos spre acea beţie şi petrecere de rock-and-roll, Se uită la tine, în seara aceasta… Şi ce bine s-or fi simţit ei acolo. Pot să-mi închipui că acest împărat Belşaţar, era un Elvis Presley modern. El putea să facă o mulţime de fantezii pe care oamenii doreau să le aibă, tot acel comportament nepotrivit, fără să ştie că moartea îl aştepta tot timpul la uşă. Aşa cum petrecerea se înfierbânta, ca la o petrecere modernă de la Hollywood, televizată, ei s-au gândit să facă vreo câteva glume bune despre religie, cum o fac azi modernii Arthur Godfrey sau Ernie Ford – glume despre predicatori. Dar Dumnezeu încă se mai uită în jos, din cer! Însă ei se gândeau că trăiesc într-o astfel de naţiune care nu putea fi atinsă. Dar voi veţi culege ceea ce aţi semănat. Fiţi conştienţi de acest lucru! Fie o naţiune, fie o biserică sau un individ, voi veţi culege ce aţi semănat! 

Şi eu pot să-l văd pe acest împărat cum se ridică şi spune: „Un moment, fetelor, haideţi să auzim o glumă religioasă bună despre predicatori”. Toate hainele zburau peste tot şi tinerele doamne au spus: „Daaaa, ne-ar plăcea s-o auzim”. Şi tinerii soldaţi se comportau ca adolescenţii de astăzi, căci această naţiune nu este nimic altceva decât un Babilon modern. 

Eu sunt un american, dar aşa a fost şi Daniel în Babilon în vremea aceea. Aceasta însă nu scuză păcatul! Eu am spus odată unei fete: „Eşti tu o creştină?” Ea mi-a spus: „Eu îţi dau de înţeles că sunt o americancă”. I-am spus: „Asta nu spune absolut nimic”. Eu sunt bucuros să fiu american, dar asta nu reflectă creştinismul. Dacă păcătuim, vom plăti pentru păcatele noastre, să fiţi siguri de asta. 

Ei au avut un profet acolo, dar nu au vrut să asculte de el. Ei aveau mesajul, dar voiau să-şi bată joc de el. Dacă asta nu este America modernă, atunci nu ştiu... Ei au Evanghelia, adevărul, dar le place să-şi bată joc de acesta. 

Astfel, ei au spus: „Să aducem vasele acelor tremurici sfinţi şi să facem o glumă bună cu ele”. Dumnezeu nu permite păcătoşilor să-şi bată joc de poporul Său! Într-o bună zi veţi plăti pentru acest lucru! Şi ei s-au dus şi au adus vasele Domnului care fuseseră luate din templu şi au vrut să bea din acestea. Au turnat în ele berea lor ca să facă o glumă bună, au ciocnit paharele şi vasele unii cu alţii, au început să bea, să râdă şi să-şi bată joc de lucrarea Domnului. Ei nu ştiau ce fac! La fel este şi naţiunea noastră în seara aceasta: ignorantă – respinge mesajul Domnului Isus Hristos, botezul Duhului Sfânt şi naşterea din nou. 

Deşi erau religioşi... Cu această beţie şi petrecere de rock-and-roll, ei erau religioşi, căci Biblia spune că ei lăudau pe dumnezeii lor. Deci, voi puteţi să fiţi cât vreţi de religioşi şi totuşi, să fiţi greşiţi. Aşa este. Sinceritatea nu este suficientă, căci „multe căi i se par bune omului, dar la urmă duc la moarte”. 

Având o mare biserică de stat şi o religie căreia îi slujeau, ei şi-au bătut joc de lucrurile sfinte ale lui Dumnezeu. Este tipic pentru astăzi, ei îşi bat joc de lucrurile sfinte ale lui Dumnezeu. Pe oamenii care încearcă să trăiască curat, decent şi corect, ei îi numesc de modă veche sau tremurici sfinţi, sau le dau alte nume defăimătoare. Şi atribuie darurile Domnului, prin care El lucrează, unui duh necurat, unui ghicitor sau unui drac. Oh, cum puteţi voi să scăpaţi de judecată? Sângele martirilor va mărturisi împotriva voastră. Dacă Dumnezeu nu va judeca naţiunea aceasta pentru păcatul ei modern, atunci va trebui să învie Sodoma şi Gomora şi să-Şi ceară scuze pentru că le-a distrus. 

Pe noi ne aşteaptă judecata! Aceste mari minuni pe care vedeţi că le face binecuvântatul nostru Mântuitor, sunt semne de avertizare că judecata este aproape. Au străbătut această naţiune de la o margine la alta, de la est la vest, de la nord la sud şi ei batjocoresc, râd şi critică, scriu despre acestea în ziarele lor ca fiind prostii. Gândiţi-vă la aceasta: Babilonul modern.

Apoi, în timp ce ei beau şi ciocneau cupele cu băutură, dintr-o dată, când acest mare „star de cinema”, Belşaţar, era gata să bea din cupa lui, deodată i s-au bulbucat ochii în cap când s-a întors şi s-a uitat spre sfeşnic în direcţia peretelui, căci a văzut venind din cer o mână de om care a început să scrie pe perete. 

Doresc ca voi să observaţi, aceasta a scris direct pe perete. Probabil că sfeşnicele lor erau montate mai încolo şi luminile băteau pe perete. Dumnezeu nu face lucruri într-un colţ, undeva. Dumnezeu Îşi face lucrările Sale în mod deschis, vorbeşte şi lucrează în lumină. Astfel, scrisul Său de mână supranatural a fost pe perete, în acea încăpere, în văzul tuturor.

Cu siguranţă că împăratul l-a văzut prima dată –  acest comediant modern, un bun comediant de radio, actor de televiziune. Când el a ciocnit paharul ca să bea, sau cupa pe care o ţinea în mâini, i s-au bulbucat ochii în cap şi l-a apucat tremuratul. Biblia spune că „i s-au desfăcut încheieturile şoldurilor şi genunchii i s-au izbit unul de altul”. Când Dumnezeu începe să-Şi arate semnele, este timpul să te cutremuri. Când a văzut scrisul de pe perete cântarea lui de rock-and-roll a încetat fiindcă el era cutremurat. 

Iar când el a observat acest scris de mână pe perete, pot să-mi închipui cum soţia lui cu buzele vopsite şi cu părul dichisit, care dansa cu soldaţii aceia beţi, a spus sughiţând: „Ce s-a întâmplat cu şeful în seara asta?” Şi un tânăr a apucat-o spunând: „Să dansăm împreună următorul dans”. Dar muzica a încetat. 

O, această mare naţiune păcătoasă, într-o bună zi rock-and-roll-ul vostru va înceta! Dacă nu vreţi să ascultaţi glasul unui predicator, veţi asculta cândva mânia lui Dumnezeu la judecată. Dar rock-and-roll-ul va înceta la fel ca pe Titanic, când orchestrele s-au oprit şi au cântat „Mai aproape de Tine, Dumnezeul meu”. Într-o zi veţi schimba melodia!

Şi muzica s-a oprit. Ei au văzut cum comediantul lor, starul lor de televiziune, stătea cu genunchii izbindu-se unul de celălalt când a văzut că s-a întâmplat acest lucru mare. El a spus: „Cum? Toate zidurile sunt închise. Păzitorii mei stau la poartă”. 

Dar, vedeţi voi, Dumnezeu nu trebuie să intre pe poartă, după cum credeţi voi. El coboară din slavă. Şi mâna Lui a scris pe perete. Fiind într-un loc foarte modern, Biblia spune că el a chemat toţi prezicătorii, astronomii, toţi episcopii, doctorii, papii şi cardinalii ş.a.m.d. Şi le-a spus: „Vă spun, domnilor, eu v-am dat privilegiul să predicaţi şi să faceţi ce vreţi. Acum tălmăciţi-mi ceea ce este scris pe perete”. 

Dar exact aşa cum a fost atunci, la fel este şi astăzi; ei nu erau obişnuiţi cu supranaturalul. Nu ştiau nimic despre aceasta. Nu ştiau cum să tălmăcească limbile necunoscute. Nu ştiau nimic despre o limbă cerească. Şi au rămas ca şi muţi. Nu ştiau nimic despre aceasta. 

Amintiţi-vă, acesta este începutul împărăţiei Neamurilor. Şi aşa cum a început în mod supranatural, aşa se va încheia în mod supranatural. Dar aceşti episcopi, cardinali şi mari doctori, nu au putut să tălmăcească supranaturalul. Ei nu ştiau nimic despre acesta. S-au uitat prin toate cărţile lor, dar n-au găsit nimic asemănător. Vedeţi voi, lucrurile duhovniceşti pot să fie înţelese doar duhovniceşte. Şi toţi erau agitaţi şi nu ştiau ce să facă.

În cele din urmă a venit mama împărăteasă. Ea nu participase la petrecerea de rock-and-roll. Ea a aflat că s-a întâmplat ceva şi că împăratul tremura tot şi că petrecerea se oprise. Poate că era una dintre credincioase. Şi într-un fel sau altul ea era aceea care nu a uitat. A alergat înăuntru şi când l-a văzut pe modernul comediant cutremurat, i-a spus: împărate să trăieşti pentru totdeauna, dar el nu ştia că moartea deja îl aştepta. Ea i-a spus: „Să trăieşti veşnic, împărate”. Dar el nu ştia că era ca şi mort. „Să trăieşti veşnic. Eu ştiu că tu eşti foarte îngrijorat din cauza scrisului de mână de pe perete. Şi văd că papa şi episcopii, cardinalii şi doctorii în teologie, niciunul din ei nu poate să-l citească. Dar, o, împărate, lasă-mă să-ţi spun ceva. În împărăţia ta este un om care înţelege supranaturalul”. 

O, fraţilor, când noi vedem astăzi scrisul de mână pe perete, să ştiţi că este un Om care-i cunoaşte însemnătatea. Poate că ai trecut pe la fiecare cabinet medical din oraş şi ţi s-a spus: „Trebuie să mori”. Dar este un Om! Poate că ai trăit în păcat până când sufletul tău s-a făcut negru ca zidurile iadului şi eşti deznădăjduit, gata să te sinucizi. Dar este un Om şi Numele Lui este Isus. El cunoaşte supranaturalul. El este în Împărăţia noastră, căci noi suntem copiii Împărăţiei Lui. 

„Este un om, el cunoaşte supranaturalul, căci cu ani în urmă au găsit Duhul lui Dumnezeu în Daniel. Şi el a avut un Duh deosebit. Putea să tălmăcească visurile; avea vedenii şi fiecare dintre acestea era corectă. De aceea, nu te îngrijora, dă-mi câteva minute şi îl voi aduce aici”, a spus mama împărăteasă.

Într-o bună zi voi Îl veţi chema. Poate că astăzi nu aveţi loc pentru El în casa voastră. Sunteţi prea ocupaţi, vă uitaţi la televizor şi jucaţi cărţi, beţi bere şi luaţi parte la petreceri de rock-and-roll. Dar într-o bună zi voi Îl veţi chema. 

Astfel, Daniel a fost adus înăuntru. Un predicator al neprihănirii, un om al lui Dumnezeu. Eu nu mi-aş putea închipui că un om al lui Dumnezeu ar putea să locuiască într-un asemenea loc fără să vorbească împotriva lucrurilor de acolo. Dar, vedeţi voi, împăratul nu a dat atenţie acelor lucruri şi din acest motiv a ajuns în starea în care era! 

L-au adus pe Daniel şi el a întrebat: „De ce nu pot tălmăci pentru tine papii şi doctorii tăi?” Ei nu au avut cu ce să tălmăcească. Ce s-a întâmplat, apoi? Daniel a spus: „O, Belşaţar, tu ai ştiut toate aceste lucruri. Ele nu-ţi sunt ascunse”.

Şi eu o spun acum Americii. Aş fi dorit să-i pot face pe toţi să-mi audă glasul în acest minut. Voi nu sunteţi în necunoştinţă de toate aceste lucruri. Aşa cum naţiunile dinainte au păcătuit şi au făcut ce am făcut noi, noi suntem cântăriţi şi găsiţi uşori. Ce s-a întâmplat cu Franţa? Ce s-a întâmplat cu Germania? Ce s-a întâmplat cu celelalte naţiuni, care s-au dedat la vin, femei şi distracţie? Întotdeauna se sfârşeşte în acelaşi fel, şi noi nu suntem scutiţi de judecată. Dumnezeu este drept. 

Şi el a spus: „Dumnezeu a făcut prin tatăl tău o naţiune mare, dar el a uitat. El a făcut acelaşi lucru pe care-l faci tu şi Dumnezeu l-a transformat într-o fiară sălbatică. Tu ştii aceste lucruri şi-apoi iei vasele Sale sfinte şi îţi baţi joc de ele? Scrisul a fost pus pe perete şi de data aceasta zilele împărăţiei tale sunt numărate”. Cu alte cuvinte, „Băiete, zilele tale sunt numărate. Împărăţia îţi va fi luată şi va fi dată altei naţiuni, unei naţiuni brutale, fără Dumnezeu, una exact aşa de rea ca şi voi”. Dumnezeu face ca păcatul să lupte împotriva păcatului. 
Mai întâi dați-mi voie să spun ceva: când el stătea acolo şi se uita la acel scris de pe perete, habar nu avea că gărzile de la porţi fuseseră ucise. Iar soldaţii erau pe străzile cetăţii, ucigând gărzile palatului. Erau deja pe trepte. Iar femeile acelea stăteau acolo, departe de pruncii şi de bărbaţii lor şi bărbaţii departe de nevestele lor, toţi erau beţi la acest dans modern. Şi soldaţii erau pe trepte, urmând ca în câteva minute împăratul să fie ucis. Iar toţi acei bărbaţi beţi aveau să fie ucişi de nişte oameni posedaţi de diavol. Femeile urmau să fie dezbrăcate – tinerele şi toate celelalte – şi violate în stradă. Apoi, apucate de călcâie şi capetele aveau să le fie zdrobite de ziduri. Aveau să le despice după ce şi-au satisfăcut pofta cu ele: nişte nebuni, soldaţi beţi. Toate acestea aveau să se întâmple pentru că au fost cântăriţi şi au fost găsiţi uşori. 

Eu mă gândesc astăzi, cu tot modernismul nostru, cu tot râsul şi batjocura faţă de slujbele pentru vindecare, cu batjocorirea Bisericii Dumnezeului Celui viu şi, aşa cum scrie în Biblie că ei vor fi, „îngâmfaţi, trufaşi şi având o formă de evlavie, dar tăgăduindu-i puterea”… Mă gândesc, în acest timp, când credem că suntem în siguranţă şi dintr-o dată aflăm că Rusia este cu cinci ani înaintea noastră, în ştiinţă. 

Noi am fost la prea multe petreceri. Am trăit prea mult în păcat. Biserica este atât de adormită, nu mai e interesată de adunări pentru rugăciune. Ei nu sunt preocupaţi. Şi ei ridică glasul împotriva adevăratului Duh al Dumnezeului Celui viu. Ei nu-L mai vor. Sunt atât de închişi în denominaţiile lor, nu mai au timp pentru adunări de rugăciune. Ei stau la televizor, la filme şi umblă aiurea la petrecerile lor de beţie. Aşa este. Poate că sună de modă veche, dar de aceasta este nevoie astăzi. Este prea multă uşurinţă în predicarea Evangheliei – se predică cu mănuşi de cauciuc. Evanghelia trebuie mânuită cu mâinile goale, prin Duhul Sfânt. 

Billy Graham a spus acum o săptămână sau două, într-unul dintre mesajele sale: „Această naţiune poate să devină un satelit al Rusiei, oricând Rusia doreşte acest lucru”. Unde am ajuns? 

Voi cumpăraţi albumele lui Elvis Presley şi staţi acasă ca să urmăriţi „Noi o iubim pe Susie”, în loc să mergeţi la biserică. Sunteţi cântăriţi şi găsiţi uşori. Ce s-a întâmplat? Pe perete este un scris de mână. 

Ruşii lansează un satelit artificial la opt sute de kilometri de pământ, asupra căruia noi nu avem niciun fel de control, ar putea să lanseze o jumătate de duzină deasupra Statelor Unite în următoarele treizeci de minute, să sune şi să spună: „Predaţi-vă sau în câteva minute veţi fi cenuşă”. Ei pot s-o facă. Noi nu putem face absolut nimic ca să-i oprim. Este în mâinile lor de comunişti fără inimă, fără Dumnezeu. Asta foloseşte Dumnezeu ca să aducă la lumină păcatul. Cu siguranţă... Dacă citiţi Biblia, veţi vedea că Rusia trebuie să facă acest lucru, în conformitate cu Apocalipsa. Bine, învăţătorii voştri specializaţi în profeţie s-ar putea să nu fie de acord cu aceasta, dar aşteptaţi până se încheie. Rusia este pusă aici pentru acel scop. Biblia o spune aşa. 

Iată-i că au lansat satelitul. Am încercat şi noi, am crezut că vom face tot atât cât au făcut ei; s-a ridicat un metru de la pământ şi s-a prăbuşit. Prea mult rock-and-roll şi prea mult păcat; noi suntem cântăriţi şi găsiţi uşori. Dumnezeu să aibă milă de noi.

Ce vom face noi? Ce se va întâmpla dacă ei trimit acele rachete cu sateliţi şi spun: „Predaţi-vă, sau în cinci minute veţi fi un morman de praf”? Sigur, guvernul nostru, ca să scape vieţi, se va preda. Doar atât poate să facă. 

Ce se va întâmpla atunci cu voi, americanilor? Eu vorbesc acum întregii naţiuni, vă vorbesc tuturor! Voi, fetele care faceţi pe deşteptele şi alergaţi cu buzele vopsite de parcă ar fi boboci de trandafir şi râdeţi de predicatorul care predică Evanghelia la colţ de stradă... Şi voi, adolescenţi care credeţi că aveţi mai mult tupeu decât minte... Ce vei păţi tu, tată, care stai seara la televizor cu mama, în timp ce juniorul este în automobilul „tunat” şi soră-sa la vreo discotecă, la rock-and-roll? Iar voi vă uitaţi la televizor şi râdeţi de Evanghelie. 

Ce vei păţi tu, membru de biserică? Care va fi sfârşitul tău? Poţi să ai numele în toate registrele sau în cea mai mare biserică din oraş, dar dacă nu eşti sub protecţia sângelui lui Isus Hristos, vei pieri împreună cu toţi aceia care vor pieri, nu este nicio nădejde pentru tine. Ce se va întâmpla? Acolo sus este un satelit. Şi ce se va întâmpla? Naţiunea se va preda, desigur. Este singurul lucru pe care l-ar putea face guvernul.  

Ce se va întâmpla atunci? Vapoare pline cu soldaţi, avioane, vor ateriza în această naţiune. Femeile vor fi violate în stradă. Ce veţi face voi? Vor prelua totul, voi veţi fi scoşi afară din case. Ce veţi păţi atunci, voi toţi, tinere şi tineri? Păcatul trebuie să fie plătit. Indiferent care naţiune este, sau cine este, trebuie plătit fie că eşti un individ sau o naţiune. O grămadă de soldaţi comunişti brutali, fără Dumnezeu, vă vor lua nevestele şi fetele şi le vor viola. Şi voi va trebui să fiţi spectatori, nu veţi putea face absolut nimic. 

De ce? Pentru că voi aţi ascultat asemenea prostii cum sunt aceste emisiuni de rock-and-roll şi păcat şi aţi ascultat de un predicator rece, formal, care nu e în stare să tălmăcească supranaturalul, scrisul de mână de pe perete. Aşa este. Noi suntem cântăriţi şi găsiţi uşori. 

Când s-ar putea întâmpla acest lucru? Înainte să vină dimineaţa. Cine-o va opri? Încercaţi! Biblia spune că se va întâmpla, dar lăsaţi-mă să vă spun ceva: Biserica Dumnezeului Celui viu nu va fi atinsă de asta, pentru că în acel timp ea va fi plecată. 

Aşa că, ascultaţi prieteni. Dacă lucrul acela este aşa de aproape şi noi vedem scrisul de mână pe perete, nimic nu-l va putea opri să se întâmple acum. Americii i s-a predicat; supranaturalul s-a întâmplat şi ei totuşi trec pe lângă. 

Mergeţi undeva într-un loc şi aveţi o trezire şi dacă aveţi patruzeci de convertiţi într-o săptămână, întoarceţi-vă în şase săptămâni şi nu mai găsiţi nici patru. Dumnezeu are pe aleşii Săi. Când va intra ultimul ales al lui Dumnezeu, uşa se va închide şi s-a terminat. Dacă harul a fost respins, atunci nu mai rămâne decât judecata. Noi suntem la capătul drumului. Supranaturalul s-a întâmplat. A fost batjocorit! Ultimul lucru care s-a întâmplat, a fost că Dumnezeu a venit în puterea Sa, în Fiul Său preaiubit ca să lucreze prin biserica Sa, şi ei spun că este spiritism sau că este de la diavolul. Atunci ce mai poate să urmeze, dacă nu judecata? Şi iată scrisul de mână pe perete.

Dar dacă acest lucru este atât de aproape şi orice învăţător ştie că Biserica va fi răpită înaintea venirii necazului, deci dacă acest lucru este atât de aproape, dacă s-ar putea întâmpla până dimineaţă, cât de aproape trebuie să fie răpirea? Este mai aproape de-atât. O, binecuvântat să fie Numele Domnului! Venirea Domnului este aproape. Scrisul de pe perete este deja acolo şi noi îl putem citi în Biblie, iar noi trăim să-l vedem. 

Îl veţi primi voi pe Isus Hristos, convinşi de cele ce v-am spus? Petru a spus: „Pocăiţi-vă şi fiecare dintre voi să fie botezat în Numele Lui Isus Hristos, spre iertarea păcatelor voastre şi veţi primi darul Duhului Sfânt; căci făgăduinţa este pentru voi, pentru copiii voştri şi pentru toţi cei ce sunt departe... Căci nu este niciun alt nume dat oamenilor sub ceruri, prin care trebuie să fim mântuiţi”. Doar dacă sunteţi ai lui Hristos. Puteţi fi metodişti, baptişti, penticostali, nazarineni, catolici – voi sunteţi pierduţi dacă nu aparţineţi lui Hristos. Şi când Hristos vine în voi, atunci are loc naşterea din nou prin Duhul Sfânt. Primiţi-L în seara aceasta, în timp ce ne rugăm. 

Aplecaţi-vă capetele. Eu mă întreb: câţi sunt aici care ştiu că acest lucru grozav se poate întâmpla? S-ar putea să te pui în pat, în seara aceasta, împreună cu soţia şi mâine dimineaţă ea poate fi plecată. Tu, tată şi mamă, poate în seara aceasta vă sărutaţi copiii la culcare, iar mine dimineaţă s-ar putea ca pătuţul să fie gol. Şi veţi fugi pe stradă să vedeţi ce s-a întâmplat şi cu dna Jones; a plecat şi ea. Răpirea este aproape; Biblia o spune clar.

Şi în această adunare, acum când mai aveţi şansa, ca bărbaţi şi femei cu mintea întreagă, de ce nu vreţi să ascultaţi de chemarea lui Dumnezeu din inima voastră şi să spuneţi: „Doamne Dumnezeule, umple-mă cu acea viaţă veşnică!”? Dacă voi mai sunteţi legaţi de pământ, atunci eu vă rog: primiţi Duhul Sfânt! Înainte să vină necazul cel mare, Duhul Sfânt se va ridica de pe pământ şi voi vă veţi ridica împreună cu Acesta. Indiferent cât sunteţi de religioşi, voi nu veţi fi ridicaţi decât dacă este Ceva în voi, care să vă ridice sus. 

În seara aceasta, cu capetele aplecate înaintea acestui mesaj, câţi dintre voi doresc să-şi ridice mâinile spre Hristos şi să spună: „Dumnezeule, eu Îţi dedic viaţa mea. Dumnezeule, umple-mă cu Duhul Tău cel Sfânt. Dacă Tu vei veni, eu vreau să merg cu Tine”? Vreţi să ridicaţi mâinile? Dumnezeu să vă binecuvânteze! Peste tot în biserică... Două sute de mâini sunt ridicate. 

Prietene păcătos, dacă tu nu L-ai primit încă pe Hristos, ai vrea să-ţi ridici mâna şi să spui: „Doamne Isuse, ai milă de mine”? Dumnezeu să te binecuvânteze, doamnă. Acolo, în spate Dumnezeu să te binecuvânteze.  Altcineva... „Doamne, gândeşte-Te la mine”. Dumnezeu să te binecuvânteze, acolo. „Doamne, gândeşte-Te la mine! Ochii mei tocmai au fost deschişi. Îmi dau seama că, poate, de multă vreme am pretins că sunt un creştin, dar niciodată nu am ştiut ce înseamnă să fii născut din nou. Nu am primit niciodată Duhul Sfânt”.

Dacă un om nu este născut din nou, el nu va putea intra cu niciun chip în Împărăţia lui Dumnezeu şi nici nu o poate vedea. Vreţi să vă ridicaţi mâinile şi să spuneţi: „Ai milă de mine, o, Duh Sfânt. Şi când vei veni pentru Biserică, ia-mă şi pe mine”? Dumnezeu să te binecuvânteze, doamnă. Altcineva... Dumnezeu să te binecuvânteze, domnule. „Ai milă de mine, Dumnezeule, căci eu văd scrisul de mână pe perete. Am destulă minte să văd că lucrurile spuse în seara aceasta din Biblie sunt o repetare a Scripturii”.

Noi suntem la sfârşit. Nu se mai poate face nimic. Ceea ce va distruge lumea, este în mâinile oamenilor păcătoşi. Mai sunt numai câţiva care mai trebuie să vină. Poate că tu eşti ultimul rânduit să vină la Hristos. Când va veni ultimul, atunci judecata va lovi; mai lipseşte unul, acela ai putea fi tu. Vrei să-L primeşti tu în seara aceasta, în timp ce aşteptăm? 

S-au mai ridicat douăzeci, treizeci de mâini. Nu avem loc aici pentru a face o chemare la altar şi să-i aducem pe oameni în faţă. Dar eu vă spun: fiţi sinceri! Ascultaţi glasul care avertizează! Fiţi sinceri şi rugaţi-L pe Hristos chiar acolo unde staţi: „Doamne, ai milă de mine, un păcătos şi primeşte-mă, înainte să trec de graniţa harului. Înainte de a trece ziua harului, ai milă de mine, Doamne!”. El o va face. 

Rugaţi-vă aşa, în timp ce eu mă rog cu voi. 

Binecuvântatule Domn, suntem într-o stare îngrozitoare în seara aceasta. Aşa cum citim Cuvântul Tău şi ştim că în orice moment se poate întâmpla să auzim dintr-o dată la radio cum formaţiile de rock-and-roll vor cânta „Mai aproape de Tine, Dumnezeul meu”, dar atunci va fi prea târziu, judecata deja va fi lovit. Spre noi sunt îndreptate rachete. Distrugerea se va întinde pe arii de kilometri întregi, tone de energie atomică şi aşa mai departe, vor da foc lumii întregi. Acestea sunt în mâinile omului păcătos. Biblia spune că aşa se va întâmpla. Iar noi vedem scrisul de mână pe perete. 

O, Doamne Dumnezeule, eu nu sunt în stare să încerc să aduc un astfel de mesaj oamenilor. Mă simt atât de mic, stând aici, ca să încerc să vorbesc despre o asemenea temă, dar iartă-mă, Doamne, pentru că nu sunt în stare să o fac. Dar Te rog din toată inima mea, lasă ca acest mesaj să pătrundă în inimile lor, căci eu văd că ceasul se apropie. Fii îndurător, o, Dumnezeule şi salvează pe fiecare şi umple-i cu Duhul Sfânt. Ei să fie copiii Tăi, învăluiţi în bunătatea Ta şi să capete siguranţă de la Domnul Isus. 

Căci naţiunea noastră nu este în siguranţă. Noi am crezut că suntem. La fel a crezut şi împărăţia babiloniană, dar tot timpul era la lucru o naţiune rea. Şi de fiecare dată este la lucru o naţiune de oameni răi, iar acum noi ştim că ei sunt înaintea noastră, iar noi suntem dependenţi de mila lor. 

Doamne, Biserica este dependentă de mila Ta. Ei vor nimici. Dar Tu Îţi vei lua Biserica Ta. O, Doamne, ia-ne în grija Ta în seara aceasta şi binecuvântează-ne din pricina lui Isus; ne rugăm în Numele Lui. Amin. 

Deci, acum când noi suntem în această pace, eu mă gândesc că este cam târziu să facem un rând de rugăciune. Duhul Sfânt a fost la lucru şi mulţi au venit la Domnul. Căutaţi-vă o adunare biblică, o biserică umplută cu Duhul Sfânt şi lăsaţi-vă botezaţi acolo.

Care sunt lucrările despre care a promis Isus că le va face? El a spus: „Lucrările pe care Eu le fac, le veţi face şi voi”. Atunci prezenţa Lui este aici. Prieteni, eu ştiu fără nicio umbră de îndoială, că Isus este aici. Este un Om aici. Este acelaşi Om care a umblat în Galileea. Este Acelaşi care v-a răscumpărat prin sângele Lui şi v-a vindecat prin rănile Lui. Şi El este aici ca să facă tot ceea ce a mai făcut, pentru că este acelaşi Domn Isus. 

Să ne rugăm un moment în linişte. Rugaţi-vă, cât timp eu încerc să aflu ce vrea să facă Duhul Sfânt. 

O, ce-ar mai dori oamenii care în seara aceasta sunt în chinuri, să audă această muzică minunată. Oamenii care, probabil au stat pe scaunele pe care staţi voi în seara aceasta, au auzit Evanghelia şi au trecut dincolo, iar în seara aceasta sunt în chinuri. Ce le-ar mai plăcea să stea încă o dată pe aceste scaune pe care staţi voi, dar este prea târziu. 

Doamne, Tu care ai făcut cerurile şi pământul, Tu, care ai trimis pe binecuvântatul Domn Isus, aici pe pământ; şi în El a locuit plinătatea Duhului. Tu ai spus prin buzele Lui: „Eu sunt Viţa, voi sunteţi mlădiţele”. Nu viţa poartă roadele, ci mlădiţele. Te rog, Dumnezeule, să Te descoperi în seara aceasta în mijlocul nostru, ca aceşti oameni să ştie că mesajul care a fost predicat vine de la Tine, că Tu ne avertizezi să ne pregătim şi că zilele din urmă sunt aproape... 

Poate că sunt bolnavi aici, Doamne! Îmbărbătează-i, dăruieşte-le credinţă ca ei să poată fi vindecaţi, căci noi cerem aceasta spre slava lui Dumnezeu. Acum, Doamne, ne dedicăm Ţie, ca Biserica Dumnezeului Celui viu. Cred că fiecare mână a fost ridicată. Te rog Doamne, fă ceva deosebit pentru noi în seara aceasta. Fă ca aceşti oameni să Ţi se dedice Ţie în aşa fel încât Duhul Sfânt să poată lucra în mijlocul lor şi eu să mă pot dedica Ţie, ca Tu să lucrezi prin darurile Tale şi să Te dovedeşti în mijlocul nostru. Te rugăm în Numele Lui Isus. Amin. 
El întotdeauna arată mai întâi milă și avertizează, înaintea judecăţii. Să ne rugăm. Vedeţi, eu am predicat şi acum mă voi ruga doar pentru câţiva dintre voi. Rugaţi-vă şi voi. 

Biblia spune: „El este Marele Preot care are milă de slăbiciunile noastre”. Dacă El este Marele Preot care a fost ieri, El este acelaşi şi astăzi. Ce a făcut ieri, va face şi astăzi, dacă este acelaşi. Corect? Dacă El poate să fie atins acum, atingeţi-L prin credinţa voastră şi El vă va răspunde. 

Gândiţi-vă numai, El a fost într-o adunare ca aceasta şi a venit un bărbat pe nume Simon. Şi El a spus: „Numele tău este Simon. Tu eşti fiul lui Iona. Dar de acum încolo te vei numi Petru”. Ce a devenit el? Un apostol preaiubit. 

Când Filip l-a găsit pe Natanael şi el a venit, Isus i-a spus: „Iată un israelit în care nu este vicleşug” – cu alte cuvinte, „un creştin, un om sincer”. El a spus: „De unde mă cunoşti, Rabi?” „Înainte să te fi chemat Filip, te-am văzut sub smochin”. 

A venit femeia cu scurgerea de sânge... El a privit peste mulţime. Ei au crezut că lucrarea Lui este de la diavolul şi au spus în inima lor: „El este Beelzebub”. Şi El le-a cunoscut gândurile. A spus: „Eu nu fac nimic, dacă nu-mi arată Tatăl. Şi lucrările pe care le fac Eu, le veţi face şi voi”. Aşa trebuie să fie El, dacă lucrează în Biserica Sa, pentru că acela este Cuvântul Său.

Vreau să vă întreb, dacă în această adunare Domnul va da suficientă credinţă la cel puţin două sau trei persoane, încât să atingă haina Lui şi El Se va întoarce prin Duhul Său şi va face exact ceea ce a făcut când era pe pământ, Îl veţi primi voi pe El ca Vindecător al vostru? O veţi face? Dacă o veţi face, spuneţi „Amin”. El s-o dăruiască, este rugăciunea mea. Acum rugaţi-vă. 

Câţi bolnavi sunt aici, care doresc să fie vindecaţi? Ridicaţi mâinile. Peste tot sunt bolnavi care doresc să fie vindecaţi. 

Acum, eu nu cunosc pe nimeni din această sală. Totuşi cred că această tânără care stă aici, este Rosella, tânăra care a fost alcoolică şi pe care medicii o declaraseră irecuperabilă. Dar când ea a fost chemată de Domnul – fata ştie că eu n-o mai văzusem vreodată şi nu auzisem de ea - Domnul i-a spus totul despre viaţa ei, despre situaţia ei şi i-a spus că va fi sănătoasă. Şi iat-o in seara aceasta, un trofeu al harului Lui Dumnezeu. Fusese o alcoolică, încât fiecare doctor a declarat-o irecuperabilă. Pe ea o cunosc. 

În rest... Cred că fratele acesta care se uită spre mine, cel cu costumul gri, este fratele care a adus florile. Nu-mi amintesc numele lui acum. Nu demult a fost la mine acasă cu fratele Boze. Shultz, fratele Shultz. 

În afară de aceştia, cred că l-am văzut pe fratele Sothmann, acum câteva clipe, în sală, dar am uitat unde stă el acum. Este pe-aici pe undeva.

Pe altcineva nu cunosc. Dar Dumnezeu vă cunoaşte pe toţi. Rugaţi-vă cu toţii, cercetaţi-vă credinţa şi nimeni să nu se plimbe. Fiţi liniştiţi pentru următoarele câteva momente. Cântaţi „Numai să crezi”, dacă doriţi şi staţi cât se poate de liniştiţi câteva momente. 

Gândiţi-vă, Hristos a făgăduit-o: „Încă puţină vreme şi lumea nu Mă va mai vedea. Dar voi Mă veţi vedea. Căci Eu («Eu», nu un altul. «Eu» este un pronume personal), Eu voi fi cu voi până la sfârşitul lumii. Lucrările pe care le fac Eu, le veţi face şi voi”. „Isus Hristos este acelaşi ieri, azi şi în veci”. Este adevărat? Trebuie să fie adevărat. 

Sunt foarte recunoscător Domnului. Vă puteţi ridica capetele, dacă doriţi. 

Aici, în colţ, stă o femeie de culoare. Doamnă, eu nu te cunosc. Dumnezeu te cunoaşte. Dar Lumina aceea este exact deasupra femeii, acum. Dacă Domnul îmi va descoperi ce ai şi pentru ce te rogi, atunci vei crede că este Domnul Isus, ca să te ajute? Tu sigur ai probleme, sau ceva ce îţi doreşti. 

Vedeţi prieteni, voi spuneţi: „Eu n-o văd”. Este posibil, dar eu mă uit exact la aceasta. Voi spuneţi: „Frate Branham, dacă tu poţi să vezi lumina cu simţurile tale, atunci şi eu pot s-o văd”. Oh, nu. Pavel L-a văzut pe Isus în forma unei Lumini iar cei care erau cu El nu L-au văzut. Magii au văzut steaua, Lumina care i-a călăuzit, dar nimeni altcineva n-a mai văzut-o. Este posibil numai pentru unii; acestea sunt daruri. 

Femeia are probleme cu sinusurile. Aşa este. Ai şi probleme cu inima. Ascultă, numele tău este... ţi se spune Essie. Numele de familie este Upshire. Tu locuieşti pe strada North Cleveland. Adresa ta este 1264. Este exact aşa. Tu ai atins ceva doamnă. Ştii că nu pe mine m-ai atins. 

Fata care este lângă tine, se roagă şi ea; se roagă pentru altcineva. Este mama ta, şi ea are probleme cu plămânii. Şi eşti într-o legătură cu această femeie de aici, eşti nora ei. Numele tău este Margaret. Aşa este. Voi locuiţi în acelaşi loc. Eu vă văd cum intraţi şi ieşiţi. 

Ce părere ai despre aceasta, domnule, care stai acolo? Crezi tu că Isus Hristos este Fiul lui Dumnezeu? Crezi? Dacă Domnul îmi va descoperi ce afecţiune ai, Îl vei primi tu? Tu suferi cu stomacul. Aşa este. Dacă este aşa, atunci ridică-te în picioare. Este corect. Tu eşti un predicator. Sigur că voi spuneţi: „El se uită la hainele lui clericale”. Bine, dar pe lângă aceasta cineva se aşteptă să fii un prezbiterian, dar tu eşti un predicator penticostal. Aşa este. Amin. Agitaţia ta ţi-a provocat ulcerul. S-a dus. Mergi acasă şi fii sănătos, frate, în Numele Domnului! Amin.

Aveţi credinţă în Dumnezeu. Nu vă îndoiţi. 

Ce părere ai tu, care stai acolo? Da... Crezi tu că eu sunt slujitorul Lui Dumnezeu? Sau, doreşti tu ceva de la Dumnezeu? Dacă Dumnezeu îmi va descoperi ce doreşti, vei crede că se întâmplă supranaturalul? Crezi tu că este exact ceea ce ar fi spus Isus? Crezi tu din toată inima? Tu ai o tumoare la şold. Aşa este. Ai şi o afecţiune la stomac, provocată de o stare de nervozitate. Aşa este. Numele tău este Eva May şi numele de familie este Readman. Locuieşti pe strada West 1378. Este corect. Ca să ştii că sunt slujitorul lui Dumnezeu, cea care stă acolo este fiica ta. Tu dorești rugăciune pentru ea. Ea are hemoragii şi acestea vin peste ea atunci când este nervoasă sau plânge foarte tare. Este AŞA VORBEŞTE DOMNUL! Băiatul de acolo este fratele ei. Aşa este. Şi pentru el vrei rugăciune. El are probleme cu constipaţia şi recent a pierdut foarte mult în greutate. Nu-i aşa? AŞA VORBEŞTE DOMNUL! 

Femeia care stă lângă tine pare tulburată. Crezi tu, soră? Crezi tu că Dumnezeu a trimis pe Fiul Său Isus ca să vestească generaţiei dintre Neamuri că El va veni în curând? Tu suferi cu fierea şi cu colonul şi eşti şi nervoasă. Nu eşti din acest oraş. Eşti din Detroit. Numărul la care locuieşti este 12134, strada Fandler. Detroit-Michigan. Tu eşti o italiancă, numele tău este Viola, Polomba. Ai credinţă în Dumnezeu şi primeşte ceea ce ceri. 

Ce părere aveţi voi, cei de aici? Credeţi voi din toată inima? Dar tu, doamna care stă acolo, în capăt? Crezi tu din toată inima? Una dintre voi, nu contează care. Tu, de acolo, de lângă ea, ce părere ai? Crezi din toată inima, mămica, aceea care te uiţi la mine? Ce părere ai tu despre aceasta? Crezi că Domnul Isus va vindeca varicele tale? Crezi? Da, poate că vei crede mai mult dacă îţi spun că bărbatul tău suferă cu urechile. Tu ai vrut rugăciune pentru el. Exact aşa este. Mă crezi tu, acum? Nu ai înţeles de prima dată. Apoi ai fost trezită, pentru că ţi-ai primit vindecarea. 

Doamna care stai lângă ea, ţi-ai ridicat mâna. Ce părere ai tu despre asta? Crezi că Dumnezeu te poate vindeca? Crezi? Bine, atunci artrita te va părăsi. 

Ce ai crezut tu, domnule, care ai făcut semn cu mâinile? Crezi tu că Dumnezeu va vindeca suferinţa ta de inimă? Crezi că El o va face? Şi tu, care stai lângă el şi te uiţi la el, crezi şi tu? Tu ai o suferință de inimă, nu-i aşa? Da. Şi ai avut şi diabet. Crezi tu că Dumnezeu te va face bine? Atunci poţi să o ai. 

Nu credeţi voi? Aveţi credinţă în Dumnezeu. 

Domnule, care stai aici la capătul rândului, crezi tu? Ar trebui, pentru că tocmai ai fost vindecat. Sufereai cu picioarele, nu-i aşa? Crezi tu că Domnul Isus o face? Dar tu te rogi pentru altcineva acum, pentru fratele tău. El este în Wisconsin. El tocmai a fost operat la plămâni. O jumătate de plămân i-a fost scos. Crezi tu? Atunci poţi primi ceea ce ai cerut. O, binecuvântat să fie Numele Domnului!

 
„Îl voi lăuda / Îl voi lăuda / Vreau să-L laud pe Mielul înjunghiat pentru păcătoşi; / Daţi-I slavă, toate popoarele / Căci sângele Lui ne-a spălat de toate petele”. 

Binecuvântatule Domn, într-o bună zi Te vom vedea coborând din cer. Noi ştim că eşti aici, acum, într-un trup duhovnicesc. Lumea n-o poate înţelege, Doamne. Noi nici nu aşteptăm s-o înţeleagă, pentru că Tu ai spus: „Ei nu Mă vor mai vedea”. Dar noi ştim că Tu ai copii care Te văd şi Te cunosc. Şi suntem aşa de recunoscători pentru acest lucru. 

Te rugăm acum, vino cu marele Duh Sfânt asupra acestei clădiri şi vindecă fiecare bolnav de aici. Proslăveşte-Te, Doamne. Fie ca oamenii să nu mai stea în lâncezeală, pe scaune, ci să se ridice în picioare, să radieze şi să-I dea lui Dumnezeu lauda şi slava. În Numele lui Isus. 

Dacă-L credeţi, ridicaţi-vă în picioare şi daţi-I Lui laudă din toată inima. Şi bucuraţi-vă în Domnul Isus, căci El vă vindecă acum pe fiecare dintre voi, pentru slava Sa divină. Domnul să vă binecuvânteze! Amin.

